קליל תעשיות

היסטוריה

החברה נוסדה בשנת 1950 על ידי משפחת סונינו שעלתה לישראל מאיטליה. החברה נקראה בהקמתה תמ"י. בשנים אלה מרבית עבודת החברה הייתה ייצור צינורות השקיה לחקלאות ופרופילים לתעשייה. היקף היצור השנתי של החברה עמד על כ-900 טון. בשנת 1961 נמכר החלק העיקרי של החברה לדיסקונט השקעות. ב-1963 מכרה משפחת סונינו את יתרת אחזקותיה לדיסקונט השקעות וזו בחרה להחליף את שם החברה לשם "קליל".
בשנת 1964, עברה החברה לייצר בעיקר חלונות. במסגרת הסכם עם משרד השיכון, החליפה את חלונות העץ שהיו נפוצים עד אז לחלונות אלומיניום.
בשנות ה-80 החליטה החברה לאמץ מערכות אלומיניום מתקדמות על ידי קניית ידע מחברות מאירופה (בעיקר מאיטליה) ולפנות לבונים ולמשפצים. בשנת 1981 הונפקה החברה לראשונה לציבור הרחב.
בשנת 1991, קודם מלחמת המפרץ, ביקש פיקוד העורף מהחברה לתכנן חלון שיהיה עמיד כנגד חדירת גזים. כך נוצר חלון לממ"ד.
בשנת 1995 רכשה "קליל" את חברת "רול פרופיל".
ב-2001 נמכרה החברה לצור דבוש.
בשנים הראשונות שלאחר המהלך, החמיר מצבה הכלכלי של החברה עד לשיא של הפסד שנתי של 37 מיליון בשנת 2004 (באותם ימים, שווי השוק של החברה הגיע ל-40 מיליון ש"ח).
בשנת 2004 יישמה החברה תוכנית התייעלות שכללה כמו: סגירת פעילויות, החלפת מנכ"ל, גיוס הון, מכירת נכסים ותוכנית שיווקית של מתן אחריותעל המוצר המוגמר המותקן על ידי מתקינים עצמאיים. הפעולות גרמו לעצירת ההפסדים כבר ב-2005.
מניות החברה נסחרות כיום בבורסה לניירות ערך בתל אביב ומהוות חלק ממדד תל אביב 90. שווי השוק שלה, נכון למאי 2017, עומד על כ-1 מיליארד ש"ח.
מחזיקת השליטה בחברה (כ-60% מסך המניות) היא חברת דבוש השקעות. יתר מניות החברה מוחזקות בידי הציבור וגופים מוסדיים.
באפריל 2019 החברה שידרה לראשונה בארץ ובעולם סרטון פרסומת לטלוויזיה המונגש לעיוורים, הסרטון שודר לראשונה בערוץ 12 בפריים טיים. הנגשת הסרטון נעשתה בשיתוף הספרייה המרכזית לעיוורים ולבעלי לקויות קריאה.
ביולי 2019 נבחר חלון באוהאוס מבית קליל להיות מוצג מוזאוני רשמי בתערוכה 100 שנים לבאוהואוס במוזיאון ישראל בירושלים.
מותג קליל נכנס לראשונה למקום ה82 במדד המותגים שעורך עיתון גלובס.

פעילות החברה

תחום עיסוקה העיקרי של החברה הוא פיתוח, עיצוב, ייצור, גימור, שיווק ומכירה של מערכות אלומיניום לבניה ופרופילים לתעשייה (בעיקר לשוק המקומי לשם ייצור מוצרים סופיים מפרופילי אלומיניום, דוגמת חלונות, דלתות ופתחים אחרים לבניינים, בהם משולבים זגוגיות, תריסים או רשתות).
שימוש נוסף בפרופילים נעשה כמרכיב במוצרים תעשייתיים שונים שאינם מיועדים לשוק הבניה, כמו סולמות, מדרכים, דודי שמש ועוד.
כמו כן, עוסקת החברה בפיתוח, עיצוב, ייצור, ייבוא, רכישה, שיווק ומכירה של אביזרים נלווים לפרופילי האלומיניום הדרושים לשם ייצור המוצר, כגון: חלונות, דלתות, תריסים וקירות מסך.
תחום פעילות נוסף של החברה באמצעות חברת הבת "רול פרופיל" הוא ייצור, צביעה, שיווק ומכירה של שלבי תריסים וארגזי תריסים מפחי אלומיניום, בשילוב פוליאוריתן מוקצף.
ממוצרי החברה: חלונות, דלתות, תריסים וקירות מסך.
כמו כן דואגת החברה למתקינים מורשים ולליווי וייעוץ ליזמים ואדריכלים.

תהליכי ייצור עיקריים

תהליך הייצור של הפרופילים בחברה הוא בן מספר שלבים עיקריים: טְרוּד (אקסטרוזיה - תהליך לחיצת בולי אלומיניום דרך טבעים, באמצעות מכבש), עיבוד (כולל צביעה), אילגון (חמצון) ואריזה. הייצור והגימור של הפרופילים נעשה תחת פיקוח והסמכה של מכון התקנים הישראלי.
תהליך ייצור התריסים: בתחום פעילות זה עוסקת חברת הבת "רול פרופיל בע"מ" בתכנון, ייצור, צביעה, שיווק ומכירה של שלבי תריסים ותריסים מאוגדים מפחי אלומיניום בשילוב חומר מבודד בשם פוליאוריתן בשיטת Roll forming וכן ארגזי תריס מפחי אלומיניום.